Правилник о ветеринарско-санитарним условима објекта за производњу и промет хране животињског порекла

Правилник је објављен у "Службеном гласнику РС", бр. 11/2008 од 31.1.2008. године.

I. ОСНОВНЕ ОДРЕДБЕ

Члан 1.

Овим правилником ближе се прописују ветеринарско-санитарни услови које у погледу изградње, односно реконструкције, мора да испуњава објекат за производњу и промет хране животињског порекла, и то: објекат за расецање, објекат за прераду меса, објекат за сакупљање и производњу масти, лоја и производа од масти, објекат за хлађење, објекат за смрзавање, објекат за складиштење, објекат за препакивање, објекат за промет на велико хране животињског порекла и објекат за обраду и расецање меса дивљачи. 

Члан 2.

Поједини изрази употребљени у овом правилнику имају следеће значење:

1) дезинфекција јесте примена средстава за дезинфекцију, паре, воде температуре 82 ºC или другог одговарајућег поступка са истим ефектом;

2) животиње јесу: 

(1) гајена дивљач, и то: узгајане ратите и узгајани копнени сисари изузев домаћих папкара и копитара,

(2) дивљач, и то: дивљи папкари, лагоморфе, као и копнени сисари који се лове за исхрану људи и који се сматрају слободном дивљачи у складу са посебним прописом укључујући и сисаре који живе на ограђеној територији у слободним условима сличним онима у којима живи слободна дивљач и дивље птице које се лове за исхрану људи,

(3) живина, и то: узгајане птице, укључујући и птице које се не сматрају домаћим, али се узгајају као домаће животиње, осим ратита,

(4) крупна дивљач, и то: дивљи копнени сисари који живе слободно у дивљини, 

(5) лагоморфи, и то: зечеви, кунићи и други глодари,

(6) папкари и копитари, и то: домаћа говеда (укључујући врсте Bubalus и Bison), свиње, овце, козе и домаћи копитари,

(7) ратите, и то: гајена дивљач, односно пернате животиње ној, ему и др.,

(8) ситна дивљач, и то: дивље птице и лагоморфе који живе слободно у дивљини;

3) изнутрице јесу свеже месо које чине унутрашњи органи и крв, осим свежег меса трупа;

4) месо јесу јестиви делови животиња укључујући и крв;

5) механички сепарисано месо (МСМ), јесте производ добијен одвајањем меса од костију на којима је остало меса после откоштавања трупа или са трупа живине, као и меса рибе и других водених животиња, употребом механичких средстава, што има за резултат губитак или модификацију структуре мишићних влакана;

6) производи од меса јесу резултат обраде меса или даље обраде тог производа, тако да површина пресека показује да производ више нема својства свежег меса;

7) свеже месо јесте месо које није излагано никаквом процесу конзервисања осим хлађења, смрзавања или брзог смрзавања, укључујући и месо које је упаковано под вакуумом или упаковано у контролисаној атмосфери;

8) унутрашњи органи јесу органи грудног коша, абдоминалне и карличне шупљине, као и душник и једњак, а код птица и гуша;

9) уситњено месо јесте месо без костију које је уситњено и садржи мање од 1% соли;

10) уситњено обликовано месо јесте полупроизвод од свежег меса које је уситњено, коме се додају намирнице, зачини или адитиви или које је изложено процесу довољном да модификује унутрашњу структуру мишићног влакна меса и тако елиминише карактеристике свежег меса;

11) хигијенско одржавање опреме, алата, просторија и простора јесте примена поступка чишћења, прања и дезинфекције или примена комбинације ових поступака. 

II. ОПШТИ УСЛОВИ У ПОГЛЕДУ ИЗГРАДЊЕ, ОДНОСНО РЕКОНСТРУКЦИЈЕ ОБЈЕКАТА

1. Услови у погледу локације, круга, путева и распореда зграда

Члан 3.

Објекат може да се гради на месту за које је урбанистичким планом предвиђена изградња.

Објекат из става 1. овог члана не сме да буде угрожен од загађивања ваздуха из других објеката. 

Члан 4. 

Круг објекта јесте земљиште, зграде и пратећи објекти који служе потребама производног објекта.

Површина земљишта мора да одговара капацитету, броју и величини подигнутих зграда како би се обезбедила њихова функционална повезаност и међусобно раздвајање нечистог од чистог дела круга објекта.

Круг објекта из става 1. овог члана мора бити ограђен оградом која спречава неконтролисан улазак људи и животиња. Све површине круга које нису покривене бетоном или асфалтом морају бити под зеленилом.

Улазак и излазак из круга објекта мора да буде под контролом.

У круг објекта не сме да се уводе и држе пси, мачке и друге врсте животиња. 

Члан 5.

Прилазни путеви и путеви у кругу објекта морају да буду довољно широки и изграђени од чврстог материјала. У круг објекта може да улази индустријски колосек.

Путеви у кругу објекта морају бити погодни за чишћење и прање, а уз њих мора да се налази довољан број хидраната и сливника.

Чисти путеви у кругу објекта, који се користе за пријем и отпремање готових производа и нечисти путеви који се користе за одвоз отпадака животињског порекла и других материјала смештених у нечистом делу круга не смеју се укрштати. 

Члан 6. 

Распоред зграда у кругу објекта мора да буде такав да је чисти део круга просторно одвојен од нечистог дела круга објекта. 

Члан 7. 

У чистом делу круга објекта налази се: управна зграда (пословне просторије), зграда за производњу, просторије за складиштење адитива, зачина и материјала за паковање и другог материјала и зграда за прање и дезинфекцију превозних средстава којима се отпремају јестиви производи.

Зграда, просторије, односно место за чишћење и дезинфекцију превозних средстава мора да има:

1) кровну заштиту, бетонско или метално постоље или канал за прање возила који има канализациони систем одговарајућег капацитета;

2) просторију за држање прибора и дезинфекционих средстава;

3) просторију у коју је смештен резервоар са дезинфекционим средством и пумпом;

4) прикључке за хладну и топлу воду температуре најмање 82 ºC, са уграђеним термометром на излазној цеви топле воде;

5) санитарне просторије одговарајуће величине за потребе радника запослених у овој згради или се те просторије морају налазити у непосредној близини.

Просторија за прање и дезинфекцију превозних средстава не мора постојати у објекту ако на основу уговора чишћење и дезинфекцију превозних средстава обавља правно лице, односно предузетник регистрован за ту врсту делатности или ако се користи аутоматска опрема за прање и дезинфекцију.

Управна зграда може да буде лоцирана ван круга објекта. 

Члан 8.

У нечистом делу круга објекта налазе се зграде, просторије односно места за:

1) прикупљање и смештај отпадака животињског порекла и конфиската;

2) ђубриште и простор за сакупљање отпадака;

3) примарну обраду отпадних вода;

4) котларницу;

5) радионицу за техничко одржавање опреме;

6) радионицу за поправку превозних средстава. 

Место за прање и дезинфекцију превозних средстава, радионица за одржавање опреме, радионица за поправку превозних средстава и котларница могу да буду лоцирани на граници чистог и нечистог дела круга објекта. 

2. Услови у погледу снабдевања водом

Члан 9.

Објекат мора да се снабдева водом из градског водовода или из сопственог бунара у довољним количинама и под одговарајућим притиском. Вода мора да буде контролисана и мора да испуњава стандарде прописане за хигијенску исправност воде за пиће.

Ако се у објекту користи уређај за додатно хлорисање он мора да буде снабдевен алармним системом и одговарајућим мерним инструментима за контролу концентрације хлора. 

Члан 10.

За потребе производње паре (котларнице), расхладних уређаја, противпожарне заштите и за сличне потребе може да се користи вода која по стандарду не одговара хигијенској исправности воде за пиће (вода за техничке сврхе), с тим да цевовод мора да буде потпуно одвојен од цевовода воде за пиће и мора да буде видно и јасно означен.

Вода за техничке сврхе не сме доћи у контакт односно не сме доћи до мешања са водом за пиће.

Вода која се користи за хлађење после топлотне обраде производа у херметички затвореној амбалажи (контејнер) не сме да буде извор контаминације.

Пара којом се производ директно топлотно обрађује не сме да садржи било какву материју која може да контаминира производ и представља опасност за здравље људи.

Вода која се користи за производњу леда који се уграђује или долази у контакт са производом мора да испуњава стандарде прописане за воду за пиће. 

Члан 11. 

У просторијама објекта мора да буде обезбеђено снабдевање топлом водом. Топла вода која служи за санитацију опреме и просторија, на месту потрошње, мора имати температуру од најмање 82ºC.

У објекту мора да постоји одговарајући број прикључака хладне и топле воде за прање опреме и просторија. Гумена црева за прање, када нису у употреби, морају да буду на држачима постављеним на погодним местима зидних површина, у непосредној близини прикључака воде. 

Члан 12. 

У производним просторијама и ходницима објекта цевоводи треба да су постављени тако да спречавају контаминацију производа нечистоћама и кондензом, као и да су обложени изолационим материјалом или штитницима. 

Члан 13. 

Ради заштите водоводне мреже од контаминације, која може настати услед појаве негативног притиска у водоводном систему, на свим изводима топле и хладне воде морају се поставити вентили против повратне сифонаже, ако су:

1) славине на које се постављају гумена или пластична црева за прање са навојима или другим прикључцима;

2) завршеци цеви уроњени у воду, односно ако се њихов излазни отвор налази испод нивоа воде у посуди.

Вентили против повратне сифонаже морају се поставити непосредно испред славине, односно друге врсте прикључака.

Вентили против повратне сифонаже морају да буду функционални и лако приступачни контроли.

3. Услови у погледу одвода отпадних вода

Члан 14. 

Све отпадне воде из објекта, осим атмосферских, пре уливања у реципијент (градска канализација или природни реципијент) претходно морају да прођу одговарајући третман пречишћавања и морају да испуњавају услове у складу са посебним прописом.

Као део система третмана пречишћавања у фази пред-третмана мора најмање да постоји решетка (сито) са отворима промера до 6 mm ради задржавања и сакупљања отпадака животињског порекла или други одговарајући систем са истим ефектом, на крајњој тачки пре уливања отпадне воде у реципијент. Није дозвољено претходно уситњавање или мацерација отпадака животињског порекла.

Сакупљени отпаци животињског порекла и пред-третмана отпадних вода морају да се категоризују у складу са посебним прописом. 

Члан 15. 

У просторијама објекта у којима се користи вода мора да се обезбеди њен одвод, тако да се отпадне воде не разливају по подној површини.

Отпадне воде из опреме и са подних површина морају се непосредно одводити у канализацију. За одвод воде у свим просторијама (осим у просторијама са температуром испод 0ºC) мора да буде постављен одговарајући број сливника. 

Шахтови морају да буду обезбеђени тако да не пропуштају непријатне мирисе.

Сливници морају да буду снабдевени ефикасним системом за спречавање повратка непријатних мириса из канализације.

Опрема која се користи за обраду јестивих производа и статична опрема за санитацију ручног алата мора да има прекинут одвод у канализацију. 

4. Услови у погледу изградње унутрашњости објекта

Члан 16. 

Материјали који се користе за изградњу просторија у објекту морају да буду отпорни на корозију, као и да се лако хигијенски одржавају.

Подови просторија треба да се стално одржавају, тако да буду без оштећења, да су од чврстог материјала, непропустљивог за воду, со и масне киселине и отпорног на средства за прање и дезинфекцију. Подови морају да буду израђени од материјала који се лако хигијенски одржава и који није клизав.

Подови морају имати одговарајући пад према одводним каналима или сливницима.

Спојеви подова и зидова, као и зидова међусобно, у свим просторијама морају да буду заобљени.

Површине зидова производних просторија треба да се одржавају тако да су без оштећења, да су изведени односно обложени до таванице водоотпорним материјалом равних и глатких површина светле боје.

У просторијама и ходницима у којима се врши подни транспорт морају да буду уграђени одбојници од нерђајућег материјала или одговарајући парапети од бетона или друге врсте материјала ради спречавања контаминације производа.

Углови зидова и стубови, морају да буду заштићени штитницима од нерђајућег метала или другог одговарајућег материјала, равних и глатких површина, који морају да буду изведени у истој равни са зидном површином.

Таванице и унутрашње кровне конструкције морају имати равне површине светле боје.

Таванице и унутрашње кровне конструкције треба да се одржавају тако да су без оштећења, конструисани и изведени на начин да се спречи да честице нечистоће, материјала којим су обложени и кондензована водена пара не контаминирају сировине или производ.

Прозори морају да имају оквире од нерђајућег материјала. Доња ивица зидног оквира прозора или парапетни зид доње ивице мора да буде нагнута према поду под углом од најмање 25º.

Прозори који се отварају морају имати заштитне мреже против уласка инсеката. Заштитне мреже морају да буду тако изведене да се могу лако чистити.

Ако постоји могућност да током производње улази прашина, непријатни мириси и дим, прозори треба да буду затворени.

Врата морају да буду израђена од нерђајућег метала или друге врсте материјала који не кородира (осим дрвета) и који се лако хигијенски одржава и треба да се одржавају у исправном стању.

Оквири врата морају да су обложени материјалом отпорним на корозију и изведени тако да њихови спојеви са зидом буду у истој равни са површином зида.

Спољна врата, односно улазна врата у објекат морају да се аутоматски затварају и по потреби да имају ваздушну завесу и да буду тако изграђена да спречавају улазак глодара и других штеточина у објекат. Ваздушна завеса мора да буде тако изведена да се аутоматски укључује при отварању врата.

5. Услови у погледу опреме

Члан 17.

Опрема која се употребљава у објектима треба да се одржава у исправном стању и мора бити израђена од материјала чврстог, непорозног, неапсорбујућег, безмирисног и отпорног на корозију, који не сме да ступа у реакцију са било којим састојком производа, једињењем за прање и дезинфекцију или средством за одржавање опреме.

Конструкција и начин постављања опреме треба да омогуће њено лако и хигијенско одржавање и заштиту производа.

Површина опреме која долази у непосредан додир са производима не сме да има удубљења, пукотине, отворене спојеве, неравне ивице и скривене углове или било каква оштећења, а сва заварена места треба да су равна, глатка и у истој равни са околном површином.

Опрема за транспорт и складиштење унутрашњих органа или одвојених делова меса треба да буде израђена од нерђајућег материјала.

За израду опреме или делова опреме који долазе у додир са производима није дозвољено коришћење: бакра, кадмијума, антимона, алуминијума, олова и њихових легура или других токсичних метала.

У објектима није дозвољено коришћење опреме израђене од дрвета, коже, стакла, емајла или порцулана, ни опреме чије обојене површине долазе у непосредан додир са производом.

Изузетно од ст. 5. и 6. овог члана, опрема израђена од бакра и дрвета може се користити из технолошких разлога, уколико не долази до контаминације.

1) Колосеци

Члан 18. 

Колосеци на линијама обраде мора да су израђени од материјала отпорног на корозију и да су постављени на довољној удаљености од зидних и подних површина.

Носачи колосека мора да су израђени од материјала отпорног на корозију.

2) Постоља

Члан 19.

Постоља која се користе при извођењу радних поступака морају бити одговарајуће висине и величине и израђена од нерђајућег материјала. Непокретна или покретна постоља морају бити постављена тако да не долазе у директан контакт са сировинама и производима.

За држање покретних посуда морају се обезбедити постоља тако да не долази до накнадне контаминације чистих посуда и сировина, односно производа.

3) Преношење производа

Члан 20.

Сировине и производи, као и отпаци животињског порекла могу се преносити покретним посудама, каналима са гравитационим падом, пнеуматским транспортом или другом одговарајућом опремом који треба да су конструисани и изведени тако да се избегне ризик од контаминације и који се лако хигијенски одржавају.

Сва опрема која служи за преношење мора се одржавати у исправном стању.

Опрема која се користи за преношење сировина и производа не сме да се користи у друге сврхе. 

Члан 21.

Покретне посуде за држање, складиштење и транспорт сировина и производа морају бити израђене од нерђајућег челика или другог нерђајућег материјала и морају имати равне и глатке површине, заобљене и равне спојеве, без удубљења, пукотина, неприступачних углова и оштећења.

Опрема за држање, складиштење и транспорт производа не сме да се користи за транспорт нејестивих производа.

Покретне посуде од нерђајућег челика или другог материјала морају да буду означене на следећи начин:

1) посуде за јестиве производе - бројем или називом производног одељења коме припадају;

2) посуде за нејестиве производе - прстеном зелене боје;

3) посуде за отпатке животињског порекла и конфискат - прстеном црвене боје.

Прстен из става 3. овог члана треба да је широк од 8 cm до 10 cm и да уоквирује све стране посуде.

Боја која се користи за означавање покретних посуда од нерђајућег челика или другог нерђајућег материјала мора да је нешкодљива и без мириса.

Ако су покретне посуде израђене од пластичног материјала беле боје, осим посуда за јестиве производе, мора да су обележене у складу са ст. 3. и 4. овог члана.

Покретне посуде које се користе за прихватање и преношење отпадака животињског порекла и конфиската морају бити конструисане тако да се могу затварати и закључавати. 

Члан 22.

Непокретне посуде (базени) морају да испуњавају услове прописане у члану 21. став 1. овог правилника и морају бити непропустљиве и имати сопствени систем за одвод отпадних вода после прања.

Садржај у непокретној посуди (базену) мора да је обележен на начин који омогућава следљивост. Начин обележавања мора бити такав да не долази до контаминације садржаја у базену. 

Члан 23.

Канали са гравитационим падом морају бити израђени од нерђајућег материјала. По конструкцији, канали не смеју имати оштре углове, морају да имају глатке површине и морају да буду израђени тако да се могу хигијенски одржавати.

Хоризонтални канали, односно коси канали морају имати отворе са горње стране, покривене вратима са заптивачима. Врата на каналима постављају се тако да прелазе ивице отвора. 

Канали за јестиве производе код којих не постоји могућност прскања течног дела транспортованог материјала могу бити са горње стране отворени целом дужином.

Држачи канала којима се они причвршћују за таваницу, зидне површине или опрему морају бити од нерђајућег метала.

Ако канал пролази кроз спратну конструкцију, почетни део канала мора бити оивичен бетонском оградом или прирубницом од нерђајућег челика, висине најмање 30 cm од подне површине.

Отвори који повезују просторију за расецање и обраду са просторијом за прихватање отпадака животињског порекла морају имати механичку заштиту и ваздушну завесу ради спречавања продирања непријатних мириса. 

Члан 24. 

Систем за пнеуматски транспорт мора по конструкцији бити такав да може хигијенски да се одржава.

4) Радни столови

Члан 25. 

Радни столови у производним просторијама морају бити израђени од нерђајућег материјала и морају имати глатке и равне површине тако да се могу лако хигијенски одржавати.

Ако је део површине радног стола израђен од пластичног материјала, односно од тврде пластике, оне треба да буду равне и лако покретне.

Радни столови на којима се технолошки поступци изводе уз коришћење воде морају имати заобљене и уздигнуте ивице и посебан одвод за отпадне воде који је преко прекинутог одвода спојен са канализацијом. 

Члан 26. 

Конвејерски сто са покретним посудама или траком изграђеном од нерђајућег материјала са сопственим системом за прање и санитацију мора да има:

1) систем за прање и санитацију посуда или траке са хладном и топлом водом температуре најмање 82ºC;

2) кружни термометар постављен на видном месту за контролу температуре топле воде;

3) уређај за одвод водене паре;

4) одвод отпадних вода преко прекинутог воденог затварача (сифона) у канализацију.

Ако конвејерски сто има само механичко уклањање нечистоћа и прање хладном водом мора се опрати и топлом водом и санитирати најмање једанпут дневно.

5) Опрема за прање руку

Члан 27. 

У производним просторијама у којима се сировине и производи обрађују или прерађују мора бити правилно распоређена опрема за прање руку.

Опрема за прање руку састоји се од:

1) лавабоа од нерђајућег челика, са ножним погоном или на други одговарајући начин (фотоћелија и др.), ради спречавања ширења контаминације, који је снабдевен хладном и топлом водом. Одвод воде из лавабоа мора бити повезан са канализацијом преко воденог затварача (сифона);

2) посуде са средством за прање руку;

3) папирнатих пешкира постављених изнад или поред лавабоа или је обезбеђен други начин сушења руку, осим ваздушних сушача;

4) посуде за употребљене папирнате пешкире, смештене у непосредној близини лавабоа.

6) Уређај за санитацију

Члан 28.

Уређај за санитацију ножева, тестера и друге ручне опреме, у производним просторијама мора да буде у потребном броју, постављени и правилно распоређени, израђени од нерђајућег челика одговарајућег облика и величине или алтернативни систем са истим ефектом санитације, који могу бити појединачни или збирни.

У уређају за санитацију мора да се обезбеди вода температуре најмање 82ºC.

Уређај за санитацију мора да има цев за довод воде, обезбеђен проток (преливна цев, преливна површина и др.) и решетку за ножеве и други алат који се налази испод нивоа воде.

Ако је уређај са санитацију из става 1. овог члана учвршћен мора да има и одвод за пражњење.

Уређај за санитацију већих димензија (за електричне и ручне тестере и др.), мора да има цев за довод воде, термометар, преливну цев и одводну цев за пражњење која је преко прекинутог одвода, везана за канализацију.

7) Осветљење

Члан 29. 

Производне просторије, радне површине и предмети рада морају бити осветљени природним или вештачким светлом одговарајућег интензитета.

Ради обезбеђења природног осветљења, стакло или други материјал на прозорима треба да буде необојен и потпуно провидан.

Вештачко осветљење мора да обезбеди дифузну светлост која не мења боју осветљеног предмета. Светлосни извори треба да буду тако распоређени да светлост у просторији буде што је могуће више уједначена.

Светлосни извори морају да буду постављени тако да целу радну површину осветљавају предвиђеном јачином светлости и без стварања сенки. Извор вештачког светла треба да буде постављен у арматуру од нерђајућег материјала и заштићен затвореним, прозрачним или провидним штитником од пластике. Није дозвољено коришћење стаклених и емајлираних штитника у производним просторијама.

Хоризонтални и вертикални разводи електричне мреже у производним просторијама и изнад радних површина морају да буду заштићени одговарајућим штитницима.

Јачина осветљености на појединим радним местима и производним просторијама треба да износи:

1) на месту на коме се приликом пријема прегледају трупови говеда или полутке - 500 lh, у нивоу плећки и предњих ногу;

2) на месту на коме се приликом пријема прегледају свињске полутке - 550 lh, у висини мандибуларних лимфних чворова;

3) у просторијама за хлађење полутки говеда и свиња - 110 lh, у нивоу предњих ногу;

4) у просторијама за хлађење унутрашњих органа - 220 lh;

5) у свим производним просторијама најмање - 220 lh, у висини радних површина;

6) у свим врстама складишта - 110 lh.

8) Вентилација

Члан 30.

У просторијама објекта, у односу на величину и намену, мора се обезбедити природна или вештачка вентилација, одвод водене паре и одвод непријатних мириса.

Отвори за довод свежег ваздуха морају бити постављени тако да не дође до контаминације ваздуха прашином, непријатним мирисима и сл. Ти отвори мора да буду снабдевени филтерима и заштитном мрежом против уласка инсеката.

Хоризонтални разводи вентилационог система у производним просторијама не смеју бити изнад радних површина.

6. Услови у погледу просторија

1) Просторија за хигијенско одржавање опреме

Члан 31. 

За хигијенско одржавање опреме у објекту мора да постоји једна или више просторија одговарајуће величине, на погодном месту.

Просторије из става 1. овог члана морају да буду изведене у складу са условима из чл. 15. и 16, члана 19. став 2. и чл. 29. и 30. овог правилника.

У просторијама за хигијенско одржавање опреме треба да постоје доводи хладне воде и топле воде температуре најмање 82ºC и кружни термометар уграђен на излазном делу цеви за топлу воду.

Ако се у објекту користе аутоматски уређаји за хигијенско одржавање опреме они морају имати доводе топле воде температуре најмање 82 ºC, кружни термометар уграђен на излазном делу цеви за топлу воду или се може користити и друга опрема са истим ефектом. 

За држање прибора и средстава за одржавање хигијене (ручни алат, средства за чишћење, прање и дезинфекцију и сл.) мора да постоји посебна просторија која се закључава.

2) Просторије за ветеринарску инспекцију

Члан 32.

Зависно од величине и намене, објекат мора да има најмање једну радну просторију одговарајуће величине за потребе ветеринарске инспекције.

Просторија за потребе ветеринарске инспекције мора да има потребан намештај и опрему.

У оквиру ових просторија морају да постоје одвојени делови за гардеробу и санитарне просторије.

3) Просторије за потребе радника

Члан 33.

У објектима морају да постоје просторије за пресвлачење радника (гардеробе) и санитарне просторије (купатила и тоалети) одвојене за мушкарце и жене.

Ако су просторије из става 1. овог члана у различитим зградама објекта, оне морају бити ходником повезане са производним просторијама.

У оквиру гардероба морају бити уређене просторије или простор за пријем прљаве и издавање чисте заштитне одеће.

Гардеробе и санитарне просторије у чистом делу објекта морају да буду одвојене од гардероба и санитарних просторија у нечистом делу објекта.

Гардеробе и санитарне просторије морају имати природну или вештачку вентилацију.

У гардеробама се за сваког запосленог радника обезбеђује посебан ормар за цивилно одело и обућу као и ормар за радну одећу и обућу, у коме се може остављати и ручни алат. Ормар је израђен од материјала који се лако хигијенски одржава и постављен на постоље са кровном површином нагнутом напред под углом од најмање 25º. У гардероби се морају обезбедити и седишта која су израђена од материјала који се лако хигијенски одржава. 

У гардеробама може да постоји и посебно предвиђено место за остављање радне обуће, које је одговарајуће опремљено (држачи), као и посебан простор (касете) за ручни алат и држачи за кецеље.

Ако се дневно врши замена радне одеће није потребно да постоји посебан ормар за радну одећу, а радна обућа, кецеље и алат се остављају на за то предвиђеном месту.

У склопу гардероба морају се налазити санитарне просторије за одржавање личне хигијене радника (купатила и тоалети).

У купатилу на сваких 15 запослених радника у смени обезбеђује се једна опрема за прање руку у складу са чланом 27. став 2. овог правилника и једна туш-кабина.

Туш-кабина мора да испуњава следеће услове:

1) зидови туш-кабине мора да су обложени водоотпорним материјалом беле или светле боје, а ако су монтажни - морају бити израђени од нерђајућег материјала глатких и равних површина;

2) туш-кабина мора да има топлу и хладну воду, држач за течни сапун и течни сапун;

3) при улазу у туш-кабину мора се поставити држач пешкира и држач рубља.

Тоалети (клозети), одвојени за мушкарце и жене, морају бити грађевински одвојени од гардероба и купатила.

У објектима у којима су гардеробе удаљене од производних просторија морају да постоје тоалети у непосредној близини тих просторија, одвојени од њих ходником или другом просторијом и претпростором (тампон-просторијом).

Врата између претпростора тоалета и просторије са кабинама, као и врата на кабинама за клозетске шоље треба да се отварају у оба правца (лептир-врата). Врата на кабинама за клозетске шоље морају бити подигнута од подне површине и израђена од материјала који се лако пере и дезинфикује.

У претпростору тоалета мора да се постави потребан број опреме за прање руку, у складу са чланом 27. став 2. овог правилника. Врата на улазу у претпростор тоалета морају да имају уређај за аутоматско затварање.

На сваких 20 запослених у смени мора да се обезбеди један тоалет.

Испирање клозетских шоља водом врши се на ножни погон. Клозетске шоље у мушким тоалетима, до једне трећине од укупно предвиђеног броја шоља, могу се заменити писоарима, који треба да се поставе у одређеном делу тоалета.

За пушење и одмор радника за време радног времена мора се обезбедити најмање једна просторија са одговарајућом вентилацијом.

За исхрану запосленог особља у објектима мора да постоји одговарајуће опремљена просторија.

Забрањено је уношење хране и пића у производне просторије или гардеробе.

III. ХИГИЈЕНА ЗАПОСЛЕНОГ ОСОБЉА

Члан 34. 

При раду у објектима из члана 1. овог правилника, запослено особље које ради у производним просторијама и долази у непосредни додир са сировинама и производима обавезно је да користи радну одећу и обућу - беле боје а када је то потребно и заштитну одећу и обућу, да одржава ручни алат на хигијенски начин и да се придржава услова о ветеринарско-санитарном реду.

Радници морају да носе заштитне мрежице.

Радници који раде са отпацима животињског порекла и на техничком одржавању просторија, уређаја и опреме морају да имају радну одећу у боји.

Радници који раде у просторијама са температуром испод 0ºC носе бела радна одела преко заштитног одела.

Радну одећу радник мења свакодневно, а ако то природа посла захтева и чешће.

За хигијенско одржавање радне одеће мора се обезбедити прање и сушење, коришћењем сопствених перионица или коришћењем услуга других перионица.

Ручни алат и друга ручна опрема (дршке сатара, ножева, оштрача, кука, корице за држање ножева, ланац за држање корица и сл.) мора бити израђен од нерђајућег метала или пластике.

Ручни алат и друга ручна опрема се у току рада мора одржавати у хигијенски исправном стању. Зависно од природе посла, а обавезно после сваког прљања, ручни алат се мора санитирати водом температуре најмање 82ºC. После завршетка рада само очишћен и опран ручни алат и друга ручна опрема, оставља се на за то одређено место.

Радници запослени у непосредној производњи морају бити подшишани и обријани и морају имати уредну косу. Нокти на прстима руку морају увек бити чисти и уредно подрезани. 

У производним просторијама забрањено је при раду ношење ручних сатова и накита, као и употреба козметичких средстава.

Пре уласка у тоалет морају да се оставе на за то одређено место ручни алат и део заштитне одеће (кецеља и мантил).

Радници запослени у производњи морају бити здрави и не смеју да буду преносиоци и излучивачи узрочника болести или контаминената на храну животињског порекла.

Озледе на рукама морају да се заштите гуменим рукавицама или напрстком.

Санитарне књижице запосленог особља морају бити на располагању ветеринарском инспектору.

IV. ОБЈЕКТИ ЗА РАСЕЦАЊЕ МЕСА ПАПКАРА, КОПИТАРА, ЖИВИНЕ, ЛАГОМОРФА И ФАРМСКЕ ДИВЉАЧИ

Члан 35.

Објекат за расецање меса папкара, копитара, живине, кунића и других врста меса које се расеца, у зависности од начина рада и врсте производње, мора да има просторије за:

1) пријем и отпремање меса;

2) хлађење и смрзавање меса;

3) скидање амбалажног материјала за збирно паковање и одмрзавање;

4) расецање и обраду меса;

5) производњу уситњеног меса (млевење, сецкање) и механички сепарисаног меса (МСМ);

6) производњу полупроизвода од меса (уситњено месо припремљено за обликовање, уситњено обликовано месо);

7) паковање меса;

8) лабораторију;

9) хигијенско одржавање опреме; 

10) ветеринарску инспекцију;

11) отпатке животињског порекла и конфискат;

12) гардеробе и санитарне просторије;

13) одмор и исхрану радника;

14) складиштење материјала за паковање;

15) припрему (формирање) картона;

16) чишћење и дезинфекцију превозних средстава. 

Ако је просторија за расецање и обраду меса у саставу индустријског објекта за клање животиња, односно индустријског објекта за клање и прераду меса не мора да има посебне просторије наведене у ставу 1. тач. 10), 11), 12), 13) и 16) овог члана, а ако је у саставу занатског објекта за клање животиња уместо просторије из става 1. тачка 11) овог члана може да има контејнере. 

Ако се у објекту производи маст, лој, односно производи од масти просторије у оквиру објекта морају да испуњавају и услове из члана 66. ст. 3, 4, 5. и 6. и чл. 67, 68. и 69. овог правилника.

У објекту из става 1. овог члана, неупаковано месо мора бити складиштено и транспортовано одвојено од упакованог меса. 

У објекту из става 1. овог члана, рад са месом различитих врста мора бити организован тако да се контаминација спречи или сведе на најмању могућу меру, обезбеђивањем континуираног тока операција или одвајањем различитих производних партија тако да се оне обављају у различито време или у посебним просторијама.

1. Просторије за пријем и отпремање меса

Члан 36.

Објекат у коме се врши расецање или обрада меса мора да има одвојене просторије за пријем и отпремање неупакованог меса (трупова, полутки или четврти) и упакованог меса осим ако се пријем и отпрема не обављају у различито време.

Просторија за пријем или отпремање меса мора да има: истоварно-утоварну рампу са ваздушном завесом односно другу врсту заштите (врата, гумени или пластични штитници и сл.) против уласка инсеката и глодара и спречавања утицаја спољне средине, као и у непосредној близини опрему за прање руку, а ако је то потребно уређај за санитацију. 

За истовар и утовар неупакованог меса мора да се обезбеди колосек за транспорт. 

Просторије из става 1. овог члана морају да буду функционално повезане са осталим производним просторијама и без укрштања путева неупакованог и упакованог меса, осим ако се пријем и отпрема не обављају у различито време.

Месо при пријему и отпреми мора да буде охлађено и да има температуру, и то:

1) органи до +3ºC;

2) месо папкара, копитара и крупне дивљачи односно гајене дивљачи до +7ºC;

3) месо живине, логоморфа и ситне дивљачи до +4ºC.

Ако се месо прима или отпрема смрзнуто у унутрашњости меса се мора постићи температура од -12ºC до -18ºC или нижа.

2. Просторије за хлађење и смрзавање меса

Члан 37.

Број и капацитет просторија за хлађење и смрзавање меса мора да буде такав да обезбеди хлађење, смрзавање и складиштење неупакованог и упакованог меса.

Неупаковано месо мора да се хлади, смрзава и складишти одвојено од упакованог меса, осим ако се хлађење, смрзавање или складиштење не обављају у различито време.

Месо намењено смрзавању мора да буде смрзнуто без непотребног одлагања, узимајући у обзир и период стабилизације пре смрзавања.

Током хлађења и складиштења мора да се одржава температура меса у складу са чланом 36. ст. 5. и 6. овог правилника.

Ако се месо смрзава и смрзнуто складишти у унутрашњости меса мора се постићи температура од -18ºC или нижа. 

Члан 38.

Просторије за хлађење и смрзавање поред термоелемента даљинског термометра, морају на погодном месту имати постављене контролне термометре.

У погледу материјала и начина постављања, колосеци и носачи колосека у просторијама за хлађење и смрзавање морају испуњавати услове прописане у члану 18. овог правилника.

Испод опреме за хлађење морају бити постављене посуде за одвод воде, израђене од непропустљивог и нерђајућег материјала, које су преко воденог затварача (сифона) непосредно спојене са подном канализацијом. 

Члан 39.

Просторије за хлађење трупова и полутки, морају бити у близини просторија за пријем меса са којима су повезане затвореним ходницима. 

Члан 40.

Смрзнуто месо и производи од меса складиште се у просторији за складиштење на подметаче или палете који су постављени довољно удаљено од зида тако да производ не додирује зидне површине. 

Члан 41. 

На спољним зидовима просторија за хлађење и смрзавање морају да постоје термографи.

Термографи из става 1. овог члана нису потребни ако постоји централно праћење и регистровање температура тих просторија помоћу континуалних термописача. 

3. Просторије за скидање амбалажног материјала за збирно паковање и одмрзавање

Члан 42.

Просторије за скидање амбалажног материјала за збирно паковање и одмрзавање морају по капацитету и опреми бити такве да се у њима могу обављати операције уклањања амбалажног материјала и одмрзавање сировина.

У просторији за одмрзавање не може да се држи сировина у картонској амбалажи.

Ако се скидање амбалажног материјала за збирно паковање може обављати у другом простору тако да не постоји опасност од контаминације, није потребна посебна просторија за скидање амбалажног материјала за збирно паковање.

4. Просторије за расецање и обраду меса

Члан 43.

Просторије за расецање и обраду меса морају, по величини и опреми одговарати врсти и начину производње и капацитету рада. 

Месо за расецање треба да се допрема у радне просторије поступно и по потреби.

За контролу температуре ваздуха у просторији за расецање, на видном месту, мора да буде постављен најмање један термометар за праћење температуре и термограф или друга врста опреме за стално локално регистровање температуре.

Ако постоји централно стално регистровање температуре просторија, термографи нису потребни.

Уређаји за хлађење не смеју бити постављени изнад радних површина.

За прање руку и санитацију ручног алата мора постојати довољан број опреме за прање руку и уређаја за санитацију. 

Температура ваздуха у радним просторијама мора да буде до +12ºC.

При расецању, одкоштавању и обради (нпр. резање, сечење на коцке и др.), као и умотавања и паковања, мора да се одржава температура, и то: 

1) органа до +3ºC;

2) меса папкара, копитара и крупне дивљачи, односно гајене дивљачи до +7ºC;

3) меса живине, лагоморфа и ситне дивљачи до +4ºC.

Ако је просторија за расецање и обраду меса у саставу објекта за клање животиња, месо може да се одкоштава и расеца пре постизања температуре из става 8. овог члана, ако је то потребно ради технолошког процеса. У том случају месо мора да се транспортује у просторију за расецање одмах после клања, а после расецања, ако се пакује мора да се охлади до температуре из става 8. овог члана.

Ако је по величини и капацитету производње и начину рада просторија за расецање меса таква да се спречава контаминација меса, уситњеног меса и полупроизвода од меса, у њој могу да се обављају операције уситњавања меса и претходног паковања (нпр. умотавање, стављање у кесе). У том случају просторија за расецање меса треба да буде грађевински одвојена, а технолошки повезана са просторијом за припрему (формирање) картона. 

5. Просторије за производњу уситњеног меса и механички сепарисаног меса (МСМ)

Члан 44.

Просторија за производњу уситњеног меса и механички сепарисаног меса (МСМ), мора по капацитету и опреми да буде таква да се у њој могу обављати операције уситњавања и мора испуњавати услове из члана 43. овог правилника.

Уситњено месо и механички сепарисано месо (МСМ), одмах после умотавања или паковања мора да се охлади до постизања унутрашње температуре до +2ºC или да се смрзава до -18ºC.

Месо уситњено и механички сепарисано месо (МСМ), може да се складишти најдуже три месеца.

Температура смрзнутог уситњеног и механички сепарисаног меса (МСМ), из става 2. овог члана мора да се одржава и током транспорта.

6. Просторије за производњу полупроизвода од меса

Члан 45.

Просторије за производњу полупроизвода од меса морају по величини и опреми одговарати врсти и начину производње и капацитету рада.

Просторије из става 1. овог члана морају испуњавати услове из члана 43. овог правилника.

Полупроизводи од меса одмах након умотавања или паковања морају да се охладе до постизања унутрашње температуре до +4ºC или да се смрзава до -18ºC и ове температуре се морају одржавати током складиштења и транспорта.

Ако се у просторији из става 1. овог члана обављају операције претходног паковања просторија мора да буде грађевински одвојена, а технолошки повезана са просторијом за припрему (формирање) картона.

7. Просторије за паковање меса

Члан 46.

Просторија за паковање меса мора, по величини и опреми, одговарати врсти и начину, као и капацитету производње. Та просторија мора бити грађевински одвојена од просторије за расецање и просторије за пријем и припрему (формирање) картона.

Температура ваздуха у просторији за паковање меса мора да буде до +12ºC. У просторији за паковање мора постојати опрема за прање руку, и уређај за санитацију.

8. Просторије за лабораторију

Члан 47.

У просторијама за лабораторију морају да се обезбеде уређаји и опрема за контролу хигијенских услова рада, хигијенске исправности сировина и готових производа и опрему за контролу резидуалног хлора у води.

Ако објекат има закључен уговор са акредитованом лабораторијом за испитивање хигијенских услова рада, хигијенске исправности сировина и готових производа, не мора да има посебну просторију за лабораторију.

9. Просторија за хигијенско одржавање опреме

Члан 48.

По величини и опреми просторије за хигијенско одржавање опреме морају да буду изведене у складу са чланом 31. овог правилника. 

У просторији из става 1. овог члана се обавља и хигијенско одржавање повратне амбалаже.

10. Просторије за отпатке животињског порекла и конфискат

Члан 49. 

Просторија за отпатке животињског порекла и конфискат мора да буде одвојена од производних просторија и лоцирана тако да приликом транспорта не дође до укрштања путева за јестиве производе и путева за отпатке животињског порекла или се транспорт може обавити на крају рада.

Просторија за отпатке животињског порекла се мора закључавати и мора да буде заштићена од уласка инсеката и глодара.

Температура ваздуха у просторији из става 1. овог члана мора да буде до +4ºC.

Транспорт отпадака животињског порекла до просторије за отпатке животињског порекла и конфискат може да се обавља каналима са гравитационим падом, пнеуматским цевоводима или непропустљивим посудама.

Просторија за отпатке животињског порекла мора да има посуде за пријем и преношење, опрему за прање руку, прикључак за топлу воду и средства за декарактеризацију категорије 1 отпадака животињског порекла (карболна киселина, метиленско плавило и сл.).

11. Просторије за ветеринарску инспекцију

Члан 50.

Просторије за ветеринарску инспекцију морају бити у складу са чланом 32. овог правилника. 

12. Гардеробе и санитарне просторије

Члан 51. 

Гардеробе и санитарне просторије морају да буду у складу са чланом 33. овог правилника. 

13. Просторије за одмор и исхрану радника

Члан 52.

Просторије за одмор и исхрану радника морају бити у складу са чланом 33. ст. 18. и 19. овог правилника. 

14. Просторије за складиштење материјала за паковање

Члан 53. 

Просторије за складиштење материјала за паковање морају да буду суве и да имају добру вентилацију.

Материјал за паковање складишти се на полице или подметаче, односно на палете тако да је размак од површине пода толики да не долази до контаминације материјала. Подметачи, полице или палете треба да буду удаљени од зидова толико да се омогући несметан пролаз и чишћење. Између редова сложеног материјала за паковање мора да постоји довољно широк манипулативни простор.

Материјал за паковање меса складишти се у посебну просторију. 

У просторији за складиштење материјала за паковање мора да се спречава појава глодара и других врста штеточина.

15. Просторија за припрему у формирање картона

Члан 54.

Просторија за припрему у формирање картона мора да буде у складу са чланом 16. овог правилника.

16. Просторија за чишћење и дезинфекцију превозних средстава

Члан 55.

Просторија за чишћење и дезинфекцију превозних средстава мора да буде у складу са чланом 7. овог правилника.

V. ОБЈЕКТИ ЗА ПРЕРАДУ МЕСА

Члан 56.

Објекат за прераду меса зависно од начина рада и врсте производње, мора да има просторије за:

1) пријем меса;

2) хлађење и смрзавање меса;

3) скидање амбалажног материјала за збирно паковање и одмрзавање;

4) расецање и обраду меса за потребе прераде;

5) лабораторију;

6) хигијенско одржавање опреме;

7) ветеринарску инспекцију;

8) отпатке животињског порекла и конфискат;

9) гардероба и санитарне просторије;

10) одмор и исхрану радника;

11) припрему (формирање картона);

12) складиштење материјала за паковање;

13) чишћење, прање и дезинфекцију превозних средстава. 

Просторије из става 1. овог члана морају да испуњавају услове из члана 7. члана 16. чл. 31. до 33, чл. 36. до 43, чл. 47. до 49, и чл. 53. до 55. овог правилника.

Поред просторија из става 1. овог члана објекат за прераду меса мора да има и просторије за:

1) претходну припрему, обраду и сортирање сировина животињског и неживотињског порекла;

2) сољење и саламурење;

3) производњу кобасица, димљених и сувомеснатих производа и сланине;

4) производњу производа у херметички затвореним посудама (конзерви и јела од меса);

5) складиштење и отпремање готових производа; 

6) складиштење зачина, адитива и додатака.

Ако је просторија за прераду меса су у саставу објекта за клање животиња не мора да има посебне просторије из става 1. тач. 1), 2), 7) и 13) овог члана, а ако је у саставу занатског објекта за клање животиња уместо просторије за отпатке животињског порекла и конфиската може да има контејнере.

Ако је просторија за прераду меса су у саставу објекта за ресецање меса не мора да има просторије из става 1. тач. 1), 2), 3), 5), 8), 12) и 13) овог члана. 

Ако се у објекту производи маст, лој, односно производи од масти просторије у објекту морају да испуњавају услове у складу са чланом 66. ст. 3, 4, 5. и 6. чл. 67, 68. и 69. овог правилника.

У објекту из става 1. овог члана, рад мора да буде организован тако да се контаминација спречи или сведе на најмању могућу меру, обезбеђивањем континуираног тока операција. 

Сировине, адитиви, зачини и готови производи не смеју долазити у контакт са подом и са њима се мора поступати на такав начин да се спречи контаминација и опасност од контаминације. 

Готови производи не смеју долазити у контакт са сировинама.

Изузетно ако је просторија за расецање и обраду меса довољне величине у зависности од врсте производње и капацитета може да има одвојене делове за расецање и обраду меса, смештај посуда за сољење, односно саламурење, машинску обраду односно припрему надева, пуњење омотача и другу обраду.

1) Просторије за претходну припрему, обраду и сортирање сировина животињског и неживотињског порекла

Члан 57.

Просторије за претходну припрему, обраду и сортирање сировина животињског и неживотињског порекла морају бити грађевински одвојене од просторија у којима се обрађује или прерађује месо.

Просторије из става 1. овог члана нису потребне ако се допремљена сировина животињског односно неживотињског порекла уграђује у производе без претходне припреме, обраде или сортирања. 

2) Просторије за сољење и саламурење

Члан 58.

Просторије за сољење и саламурење, морају да буду грађевински одвојене од осталих производних просторија, али функционално повезане према технолошком процесу производње.

У просторији из става 1. овог члана може да се обавља и припрема саламуре и убризгавање уколико је тако уређена и опремљена. 

У просторији за сољење и саламурење температура ваздуха мора да буде до +12ºC.

3) Просторије за производњу кобасица, димљених и сувомеснатих производа и сланине

Члан 59.

У зависности од врсте и капацитета производње кобасица, димљених и сувомеснатих производа и сланине мора да постоје посебне просторије. Опремљеност и величина ових просторија зависе од врсте производње тако да се обезбеди континуиран ток технолошких поступака и безбедност сировина и производа. 

Ако се производња из става 1. овог члана обавља на јединственој континуалној линији производње, она може да се обавља у истој просторији, која по опремљености и величини мора да осигура безбедност сировина и производа.

Операција обраде сировина коју прати стварање велике количине топлоте, а не чине део јединствене континуалне линије производње, мора да се обавља у посебној просторији. 

У зависности од врсте производа из става 1. овог члана и комбинације примењених технолошких поступака топлотна обрада, димљење, сушење, односно зрење морају да се обављају у посебним просторијама које су грађевински одвојене од осталих производних просторија или у просторијама са одговарајућом опремом.

За хлађење непосредно после топлотне обраде мора постојати посебна просторија или простор у складу са капацитетом производње. 

Уређаји за топлотну обраду морају имати инструменте за праћење и регистровање температуре. 

За производњу ферментисаних кобасица мора да постоји посебна просторија за припремање, обраду и пуњење сировине, као и посебне просторије за димљење и зрење или просторије са одговарајућом опремом. 

4) Производи у херметички затвореним посудама (конзерви и јела од меса)

Члан 60.

У зависности од врсте и капацитета за производњу производа у херметички затвореним посудама мора да постоје посебне просторије за пуњење и затварање конзерви и јела од меса. 

Опрема и величина ових просторија мора да буде таква да обезбеди континуирани ток технолошких поступака, безбедност сировина и производа. 

Ако се производња из става 1. овог члана обавља на јединственој континуалној линији производње, може се обављати у једној просторији. 

Ако се производња различитих врста производа у херметички затвореним посудама обавља истовремено у једној просторији, операција обраде сировина коју прати стварање велике количине топлоте, а не чини део јединствене континуалне линије производње, мора да се обавља у посебној просторији. 

У зависности од величине просторије за пуњење и затварање у њој може да се обавља и контрола херметичности затварања конзерви и контрола тежине. 

У просторији за пуњење и затварање полутрајних конзерви температура ваздуха не сме да буде виша од +12ºC. 

Члан 61.

Ако се допремање празних лименки или друге непосредне амбалаже у просторију за пуњење и затварање обавља путем конвејерског система, не сме да долази до њихове контаминације.

Лименке пре пуњења морају да се перу или чисте. 

Уређаји који се користе за прање или чишћење морају да имају постављене мерне и контролне инструменте. 

Ако се користи ваздух под притиском за механичко чишћење лименки претходно мора да пролази кроз одговарајуће филтере. 

Члан 62.

Просторије за топлотну обраду конзерви и јела од меса морају да буду грађевински одвојене од осталих производних просторија. 

Уређаји за топлотну обраду морају да имају двоструке мерне инструменте. Ако се топлотна обрада изводи у затвореном уређају, мора да постоји могућност визуелне контроле нивоа воде (преливна цев, нивоказно стакло) и звучни или визуелни алармни уређај. 

Сушење и хлађење производа у херметички затвореним посудама обавља се у посебној просторији, односно простору или мора да има уређај за хлађење.

После топлотне обраде производа у херметички затвореним посудама се у току транспорта и хлађења, посуде се не смеју додиривати рукама. 

Члан 63.

У објекту у коме се производе производи у херметички затвореним посудама мора да постоји просторија за термостатирање производа у херметички затвореним посудама или простор са уређајем за термостатирање (термостат) који се закључава. Димензије те просторије или термостата морају да буду такве да могу да приме најмање 1% термички обрађених производа у херметички затвореним посудама произведених током 10 дана.

Осетљивост уређаја који одржава температуру у просторији, односно термостату на +37ºC, односно +55ºC, не сме бити већа од ± 0,5ºC.

Током целог процеса термостатирања мора да се обезбеди континуално праћење и регистровање температуре. 

Постоља са перфорираним полицама, на која се стављају узорци производних партија производа у херметички затвореним посудама, морају да буду од нерђајућег материјала.

5) Просторије за складиштење и отпремање готових производа

Члан 64.

У објекту морају да постоје просторије за складиштење и збирно паковање и отпремање готових производа, које по величини одговарају капацитету производње и хигијенским условима. 

У зависности од врсте производа складиштење, збирно паковање и отпремање производа се обавља на одговарајућим температурама у складу са посебним прописима. 

У просторијама за складиштење зависно од величине мора да буде постављен довољан број термометара.

Операције паковања и етикетирања производа могу да се обављају у за то издвојеном простору просторије за складиштење. 

На издвојеном простору на коме се врши етикетирање и паковање готових производа мора да буде постављена опрема за прање руку.

За складиштење неупакованих и упакованих производа мора да постоје посебне просторије. 

6) Просторије за складиштење зачина, адитива и додатака

Члан 65.

У објекту мора да постоји просторија одговарајуће величине. за складиштење и припремање зачина, додатака и адитива.

Рестриктивни додаци и адитиви (нпр. натријумнитрит, натријумнитрат, и др.) складиште се у затворене посуде од нерђајућег материјала, односно ограђене просторе који морају да се закључавају и налазе се под контролом ветеринарске инспекције. 

У просторији за зачине и адитиве мора да постоји опрема за прање руку. 

VI. ОБЈЕКТИ ЗА САКУПЉАЊЕ И ПРОИЗВОДЊУ МАСТИ, ЛОЈА И ПРОИЗВОДА ОД МАСТИ

Члан 66.

Објекти за сакупљање, односно прераду масног ткива, лоја и производњу производа од масти, зависно од начина рада и врсте производње, мора да има просторије за:

1) пријем и отпрему; 

2) смрзавање; 

3) скидање амбалажног материјала за збирно паковање и одмрзавање;

4) припрему масног ткива; 

5) хигијенско одржавање опреме; 

6) ветеринарску инспекцију;

7) отпатке животињског порекла и конфискат; 

8) гардеробе и санитарне просторије;

9) одмор и исхрану радника;

10) припрему (формирање) картона;

11) складиштење зачина и адитива;

12) складиштење материјала за паковање;

13) чишћење, прање и дезинфекцију превозних средстава. 

Просторије из става 1. овог члана морају да испуњавају услове из чл. 31. до 33, чл. 36. до. 43, чл. 47. до 49. и чл. 53. до 55. овог правилника.

Објекат из става 1. овог члана мора да има и следеће просторије за:

1) хлађење 

2) прераду односно производњу;

3) складиштење готових производа.

Ако је објекат за сакупљање, односно прераду масног ткива, лоја и производњу производа од масти у саставу објекта који има просторије наведене у ст. 1. и 2 овог члана, исте просторије може да користи и за сакупљање, односно прераду масног ткива, лоја и производњу производа. 

Сировине из других објеката морају да буду транспортоване, и складиштене до топљења, у хигијенским условима. Температура сировине не сме да буде већа од +7 ºC. Ако се сировине топе у року од 12 сати од обраде оне могу да буду складиштене и транспортоване без активног хлађења. 

Ако се из објекта маст и лој отпрема само у цистернама није потребна посебна просторија за отпрему масти. 

1) Просторија за хлађење

Члан 67.

Објекти за сакупљање сировина морају да имају складиште сировина у којем је температура ваздуха просторије до +7ºC.

Ако је по величини, капацитету производње, као и начину рада просторија за хлађење масти, односно лоја, таква да спречава контаминацију, није потребна посебна просторија за паковање, већ паковање може да се обавља у за то издвојеном простору. 

2) Просторија за прераду, односно производњу масти, лоја и производа од масти

Члан 68.

Просторија за прераду, односно производњу масти, лоја и производа од масти мора по величини и опреми, одговарати врсти, начину и капацитету производње.

Топљење и прихватање масног ткива обавља се у посебној просторији, у којој мора да постоји опрема за прање руку. 

Базени који се користе за прихватање масти морају да буду израђени од нерђајућег материјала.

При топљењу је забрањена употреба растварача.

3) Просторија за складиштење готових производа

Члан 69.

Просторија за држање, односно складиштење паковања и збирних паковања готових производа, мора по величини да одговарају капацитету производње и хигијенским условима. 

Ако је просторија за складиштење одговарајуће величине и ако је обезбеђена одговарајућа додатна вентилација у њој може да се обавља и припрема (формирање) катрона на посебном простору. 

Чварци намењени за исхрану људи морају да се складиште у складу са следећим условима, ако се:

- чварци добијају при температури до 70ºC, морају се складиштити на температури до +7ºC најдуже 24 часа или на температури до -18ºC;

- чварци добијају при температури вишој од 70ºC и имају садржај влаге 10% (m/m) или више, морају да се складиште на температури до +7ºC најдуже 48 часова, или на температури до -18ºC.

- чварци добијају при температури вишој од 70ºC и имају садржај влаге мањи од 10% (m/m) не постоје посебни захтеви за температуру складиштења.

VII. ОБЈЕКТИ ЗА СКЛАДИШТЕЊЕ ХРАНЕ ЖИВОТИЊСКОГ ПОРЕКЛА

Члан 70.

Објекат за складиштење хране животињског порекла, зависно од начина и врсте рада, мора да има просторије за:

1) пријем и отпрему;

2) хлађење;

3) смрзавање; 

4) складиштење; 

5) отпатке животињског порекла;

6) гардеробе и санитарне просторије;

7) чишћење, прање и дезинфекцију превозних средстава.

Просторије из става 1. овог члана морају да испуњавају услове из члана 7, чл. 36. до 41, чл. 49. и 51. овог правилника.

У објекту мора да се обезбеди просторија или простор за потребе ветеринарске инспекције. 

Члан 71.

Складиштење производа се обавља у зависности од врсте производа на одговарајућим температурама у складу са посебним прописом. 

Члан 72.

Неупаковано месо, односно неупакована храна животињског порекла мора да се хлади, смрзава и складишти одвојено од упакованог меса односно упаковане хране животињског порекла, осим ако се хлађење, смрзавање или складиштење не обавља у различито време. 

VIII. ОБЈЕКТИ ЗА ПРЕПАКИВАЊЕ ХРАНЕ ЖИВОТИЊСКОГ ПОРЕКЛА

Члан 73.

Објекат за препакивање хране животињског порекла, зависно од начина и врсте рада мора да има просторије за:

1) пријем и отпрему;

2) хлађење;

3) смрзавање; 

4) складиштење; 

5) отпатке животињског порекла;

6) гардеробе и санитарне просторије;

7) чишћење, прање и дезинфекцију превозних средстава.

Просторије из става 1. овог члана морају да испуњавају услове из члана 7, чл. 36. до 41, чл. 49. и 51. овог правилника.

У објекту мора да се обезбеди просторија или простор за потребе ветеринарске инспекције. 

Објекат из става 1. овог члана мора да има и следеће просторије за:

1) препакивање;

2) скидање амбалажног материјала за збирно паковање;

3) за припрему (формирање) картона;

4) складиштење материјала за паковање;

5) хигијенско одржавање опреме.

Ако се у објекту обављају операције препакивања, односно нарезивања, вакумирања, односно поновног паковања и друге сличне операције мора да постоје посебне просторије, које су грађевински одвојене, а технолошки повезане са просторијом за скидање амбалажног материјала за збирно паковање и припрему (формирање) картона. 

Ако је објекат из става 1. овог члана део тржног центра, који препаковане производе отпрема из тржног центра у други објекат, мора да испуњава опште услове прописане чл. 9, 11, 12, 13. чл. 15. до 20, чланом 21. ст. 1. и 2. и чл. 25. до 30. овог правилника. 

Прање и санитација опреме могу да се обављају и у делу објекта из става 2. овог члана на крају рада тако да не долази до контаминације хране животињског порекла. 

IX. ОБЈЕКТИ ЗА ПРОМЕТ НА ВЕЛИКО

Члан 74.

Објекти за промет на велико у зависности од начина и врсте рада морају да имају просторије из члана 70. овог правилника.

Просторије из става 1. овог члана морају да испуњавају услове из члана 7, чл. 36. до 41, чл. 49. и 51. овог правилника.

У објекту мора да се обезбеди просторија или простор за потребе ветеринарске инспекције. 

Складиштење производа се обавља у зависности од врсте производа на одговарајућим температурама у складу са посебним прописом. 

Неупаковано месо, односно неупакована храна животињског порекла мора да се хлади, смрзава и складишти одвојено од упакованог меса односно упаковане хране животињског порекла, осим ако се хлађење, смрзавање или складиштење не обавља у различито време. 

Ако се у објекту за промет на велико обавља делатност препакивања хране животињског порекла објекат мора да има и просторије из члана 73. став 4. овог правилника.

Ако се у објекту обављају операције препакивања, односно нарезивања, вакумирања, односно поновног паковања и друге сличне операције мора да постоје посебне просторије, које су грађевински одвојене, а технолошки повезане са просторијом за скидање амбалажног материјала за збирно паковање и припрему (формирање) картона. 

X. ОБЈЕКТИ ЗА ОБРАДУ И РАСЕЦАЊЕ МЕСА ДИВЉАЧИ

Члан 75.

Објекат за обраду и расецање меса крупне и ситне дивљачи, зависно од врсте одстрељене дивљачи и начина рада, поред просторија из члана 35. овог правилника мора да има и следеће просторије за: 

1) пријем дивљачи и отпремање меса;

2) скидање коже, односно перја; 

3) обраду трупа и ветеринарско-санитарни преглед; 

4) задржано месо и органе;

5) преглед меса на Trichinellu spiralis. 

Изузетно од став 1. овог члана објекат може уместо просторије за хлађење имати уређај за хлађење који одговара капацитету рада. 

Ако се скидање коже, односно перја, обрада трупа и ветеринарско-санитарни преглед обављају у различито време не морају да постоје посебне просторије. 

1) Просторије за пријем дивљачи и отпремање меса

Члан 76.

Пријем одстрељене крупне или ситне дивљачи у кожи, са или без припадајућих унутрашњих органа, или ситне дивљачи са перјем, мора да се обавља у посебној просторији за пријем одстрељене дивљачи. 

Пријем и отпремање неупакованог и упакованог меса дивљачи обавља се у складу са чланом 36. овог правилника. 

2) Просторије за скидање коже, односно перја

Члан 77.

Просторија за скидање коже, односно перја мора да буде изведена у складу са условима из чл. 16. до 30. овог правилника.

3) Просторија за обраду трупа и ветеринарско-санитарни преглед

Члан 78.

Просторија за обраду трупа и ветеринарско-санитарни преглед у погледу опреме мора да испуњава услове у складу са чланом 43. овог правилника.

4) Просторија за задржано месо и органе

Члан 79.

Врата на просторији, простору или уређају за задржано месо и органе морају да су видно обележена ознаком црвене боје: "ЗАДРЖАНО - ВЕТЕРИНАРСКА ИНСПЕКЦИЈА", и морају да се закључавају и налазе под контролом ветеринарске инспекције.

5) Просторије за преглед меса на Trichinellu spiralis

Члан 80.

Просторија за преглед меса на Trichinellu spiralis мора бити подељена на простор за: 

1) пријем и припрему узорака;

2) преглед узорака;

3) прање и санитацију прибора и опреме. 

Просторија из става 1. овог члана у зависности од капацитета рада објекта и методе која се користи мора да имају и одговарајућу опрему. 

За сакупљање остатака узорака меса мора да се обезбеди посебна посуда која се закључава и која је обележена ознаком: "конфискат".

Ако постоји доказ да објекат користи услуге за преглед меса на Trichinellu spiralis не мора да постоји просторија за преглед меса на Trichinellu spiralis.

XI. ПРЕЛАЗНЕ И ЗАВРШНЕ ОДРЕДБЕ

Члан 81.

Привредно друштво и предузетник који се бави производњом и прометом хране животињског порекла мора да ускладе своје пословање са одредбама овог правилника у року од шест месеци од дана ступања на снагу овог правилника. 

Члан 82.

Даном ступања на снагу овог правилника престају да важе одредбе чл. 5. до 36. у делу који се односи на: објекат за расецање и обраду меса, објекат за прераду меса и израду производа од меса, објекат за хлађење, смрзавање и складиштење производа животињског порекла и објекат за обраду и расецање меса дивљачи, члана 37. тач. 2), 3), 4) и 13), члана 38. у делу који се односи на посебне услове за индустријске објекте: за расецање меса папкара, копитара, пернате живине и кунића; обраду и расецање меса дивљачи; прераду меса папкара, копитара, пернате живине и дивљачи и хлађење, смрзавање и складиштење производа животињског порекла, члана 59. став 2. у делу који се односи на расецање и обраду меса и израду производа од меса копитара, чл. 118. до 148, члана 178. тач. 2), 3), 4) и 12), члана 179. у делу који се односи на посебне услове за занатске објекте за: расецање и обраду меса; обраду и расецање меса дивљачи; прераду меса и израду производа од меса и хлађење, смрзавање и складиштење производа животињског порекла, чл. 193. до 198. и члана 215. Правилника о условима које морају да испуњавају објекти за клање животиња, обраду, прераду и ускладиштење производа животињског порекла ("Службени лист СФРЈ", број 53/89). 

Члан 83.

Овај правилник ступа на снагу осмог дана од дана објављивања у "Службеном гласнику Републике Србије".

Број 110-00-187/2007-09

У Београду, 28. јануара 2008. године

Министар,

др Слободан Милосављевић, с.р.

